De har boet i containere og papkasser, overnattet i parkeringskældre, parker og trappeopgange.

Unge mennesker, der har opgivet at finde fodfæste på et vanvittigt boligmarked, hvor selv de billigste boliger er for dyre. Før eller siden banker mange af dem på døren til Hellebro i Valby, et værested for godt 100 unge hjemløse.

»De henvender sig herude for at få hjælp til at komme til lægen, for at få noget mad, et bad eller for at få styr på brevene fra kommunen«, fortæller Eva Riedel, der stiftede Hellebro i 2015.